**PRIOPĆENJE ZA MEDIJE**

**Promjene u Upravi Addiko banke d.d.: Marko Bolanča je novi član Uprave**

*Zagreb, 9. travnja 2024. godine* **– Europska središnja banka (ECB) i Hrvatska narodna banka (HNB) potvrdile su imenovanje Marka Bolanče novim članom Uprave Addiko banke d.d. Na razini Uprave, Bolanča preuzima odgovornost za informacijsku tehnologiju, financijski kontroling, računovodstvo i izvještavanje, upravljanje imovinom i nabavom te transakcijsko bankarstvo i operativno poslovanje Grupe. Dosadašnji član Uprave, Ivan Jandrić, povlači se s mjesta člana Uprave iz osobnih razloga.**

*„Već dva desetljeća imam čast i priliku promatrati kako se ova banka mijenja i prilagođava novim tržišnim situacijama, tehnologijama i generacijama klijenata, te uspijeva ostati drugačija u pristupu poslovanju. Posebno se veselim novoj ulozi jer znam s kolikom predanošću naši netipični timovi rade na unaprjeđenju bankarskih usluga. Živimo u dobu umjetne inteligencije što će se zasigurno odraziti kako na operativno poslovanje, tako i na iskustvo naših vjernih i budućih klijenata“*, izjavio je **Marko Bolanča**, novi član Uprave Addiko banke.

Uz završeni Ekonomski fakultet u Zagrebu i položen ispit za investicijskog savjetnika, Marko Bolanča je svoje iskustvo i znanje usavršavao i na brojnim domaćim i stranim stručnim edukacijama. Na mjesto člana Uprave dolazi s pozicije izvršnog direktora Riznice i financijskog kontrolinga gdje je bio zadužen za upravljanje cjelokupnom likvidnošću banke, zaštitu od tržišnih rizika, upravljanje portfeljem vrijednosnih papira, te vođenje procesa planiranja i izvještavanja. Tijekom karijere iznova je potvrđivao svoje znanje i iskustvo, vodeći pritom raznolike timove i projekte.

*„Ponosan sam na kvalitetu tima Addiko banke koja se još jednom pokazala putem internog promaknuća dugogodišnjeg kolege u Upravu. Pokazali smo da gradimo vrhunske stručnjake koji uspješno konkuriraju za neke od najviših upravljačkih pozicija na tržištu. Marko Bolanča bit će vrijedan član Uprave, što pokazuje i njegovo dosadašnje zalaganje i zaslužene pozicije u sustavu banke. Zajedničkim snagama nastavljamo s našim netipičnim i inventivnim rješenjima u bankarstvu“*, istaknuo je **Mario Žižek**, predsjednik Uprave Addiko banke.

U ime svih zaposlenika, Žižek se zahvalio i svom dosadašnjem kolegi **Ivanu Jandriću** na velikom doprinosu Addiko banci koji je ostvario tijekom osam godina u Upravi. Bit će pamćen po aktivnom sudjelovanju u poslovnoj i digitalnoj transformaciji Addiko banke u modernu, specijalističku banku za građane i male i srednje poduzetnike. U razdoblju koje su obilježila i kritična događanja kao što je pandemija ili izlazak Addika na burzu, Jandrić je bio dio upravljačkog tima koji je održao uspješne poslovne rezultate.

Uz Marka Bolanču, Upravu Addiko banke čine **Mario Žižek**, **predsjednik Uprave**, zadužen za poslovanje s klijentima, digitalnu transformaciju, upravljanje bilancom i riznicu, upravljanje ljudskim potencijalima i

korporativnim komunikacijama, korporativno upravljanje i unutarnju reviziju te **Ana Dorić Škeva**, članica Uprave zadužena za kontrolu rizika, upravljanje kreditnim rizikom te usklađenost i sprječavanje pranja novca.

**Kontakt za medije:**

Korporativne komunikacije

Katarina Kantolić

E-mail: katarina.kantolic@addiko.com

Tel.: 091 4978 027